לקחים והמלצות מביקור מב"ל במשרד החוץ ב-24.1.17

מחזור מ"ד

1. מועד מומלץ לתחילת ההתארגנות: חודשיים לפני מועד הביקור. יתרון רב לתהליך הכנה משותף של המדריך עם החניך מהמשרד.
2. מועד הביקור: מומלץ שיתקיים לאחר שני משכים לפחות של ערן לרמן (או מקבילו בעתיד). עם זאת רצוי לא לדחות את הביקור מעבר לפברואר, על מנת לקיימו לפני הסימולציה והנסיעות לחו"ל ובזמן שרמת הקשב בקורס גבוהה.
3. הצגת משה"ח בפני החניכים טרם הביקור: חשוב שייערך לאחר שיש כבר קונספט מגובש לגבי הביקור עצמו במשרד. יש לציין בסקירה את הרגישות המדינית של הנושאים העולים בביקור.
4. קביעת POC במשרד החוץ: חטיבת הדרכה הינה יחידת הקשר המתאימה ביותר לעריכת הביקור. המתכונת שקבע רח"ט הדרכה לטיפול בביקור, של מעורבות ואחריות אישית יחד עם עובד נוסף מהחטיבה המרכז כל התיאומים, הוכיחה עצמה כאפקטיבית ומקצועית.
5. מבנה כללי: המבנה הכללי של היום הכולל הרצאות פתיחה של בכירים, עבודה בקבוצות קטנות, ביקור בחדר מצב (דגש על התנהלות בחרום) ובקיר הנופלים, סיכום העבודה במליאה והרצאות סיכום הוכיח את עצמו. עדיף לסיים את היום בפגישה עם המנכ"ל, על מנת שהחניכים יוכלו להעלות שאלות בנוגע לנושאים שעלו במהלך היום.
6. החלוקה לקבוצות דיון קטנות (4-5 איש): מתכונת שזכתה לשבחים רבים ממובילי קבוצות הדיון ומהחניכים עצמם. הוכיחה עצמה מתודולוגית כמכשיר מיטבי להעברת התחומים המקצועיים ולחשיפה מעמיקה של עבודת משרד החוץ. חיוני לבחור ולקבוע באופן מוקפד את מובילי קבוצות הדיון המשרדיים ולדאוג לגיוון נושאים. (הערה: כדאי לבקש כעת מהמובילים לסכם בכמה מילים את המתודולוגיה שבחרו על מנת שנוכל לתת רעיונות למובילים בעתיד). מספר של ארבעה עד חמישה חניכים בכל קבוצה הוכיחה עצמה כמתאימה. ככל שניתן רצוי שמובילי קבוצות הדיון יהיו במליאה בעת הצגת עבודת הקבוצות. יש לקבוע מראש פורמט הצגה שיכלול את הרקע לסוגיה והאתגר הדיפלומטי שהיא מציבה, ומה ניתן ללמוד ממנה על דרכי הפעולה הייחודיות של משרד החוץ ועל תרומתו לביטחון הלאומי. כל קבוצה צריכה למנות מראש חניך שיציג את העבודה. יש להקדיש לפחות 10 דקות של הצגה לכל קבוצה.
7. החניכים הבינלאומיים: לא ניתן לקבוע כי החניכים הזרים לא יגיעו כלל למשרד החוץ. המתכונת שביצענו של שילוב החניכים הזרים, במחצית היום עם כל החניכים ותוכנית נפרדת מקבילה לחצי השני, היא טובה ועדיפה בהרבה על תוכנית נפרדת לחלוטין. יש חשיבות מכרעת בבחירת הדיפלומטים שיופיעו בפניהם. השנה הם ציינו במפורש שחשו שקיבלו בסך הכל את האנשים המקצועיים והמובילים שלנו בתחומים השונים והעריכו זאת מאד. חשוב לשמר זאת ולמנוע תחושה מצידם ש"רק מנסים למלא להם את הזמן". חשוב לקיים במב"ל שיחת הבהרה עם החניכים הבינ"ל טרם הביקור על מנת להסביר את התכנית הנפרדת.
8. חומרים מקדימים: רצוי להעביר מראש מספר מצומצם של חומרים מקדימים לחניכים סמוך למועד הביקור, הנוגעים לעבודת הקבוצות ובאם ניתן גם למשרד החוץ באופן כללי.
9. לוגיסטיקה: הסידורים הלוגיסטיים היו מצוינים. גם ארוחת הצהריים המוקדמת היתה טובה. חשוב להיערך מוקדם ככל האפשר עם חדר מצב (יצר בעיה גם בעבר). ההכנה במוקדמת של הלו"זים לישראלים והבינ"ל וטבלת החלוקה לקבוצות הועילו מאד. רצוי לקבל מראש קורות חיים של המרצים הבכירים. החנייה בחניון הלאום וההגעה העצמאית היתה טובה, כמו גם סידורי הכניסה בשער.

**לסיכום**, המשוב בשיחות עם החניכים היה מצוין והיו מרוצים מאד, מקצועית ואישית מהביקור. תודות רבות לחטיבת ההדרכה ולמובילי הקבוצות.

חיים וקסמן ויונתן מילר